AlexejDobrolubov/national_council_slovak_2010 huggingface dataset:
33. schôdza NR SR - 10.deň - B. popoludní
Dátum: 2025-04-09
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

4. Ďakujem za slovo. Pani poslankyňa Luščíková povedala, že ešte žiadny expert nepochválil transakčnú daň. Ja teda nie som žiadny expert na verejné financie, ale som dosť dobrý pozorovateľ zmien v spoločenských náladách a dnes najmä tých, ktoré súvisia s konsolidačnými opatreniami a obzvlášť so zavedením transakčnej dane. A najprv pár slov zo života. Debaty v reštauráciách, krčmách, kaviarňach sa vždy točili aj okolo aktuálnych politických tém a odrážali nálady ľudí. V piatok po zasadnutí parlamentu som s priateľmi bola v záhradnej reštaurácii jedného malého mestečka a najfrekventovanejšími slovami pri vedľajších stoloch boli slová transakčná daň, Kamenický, SMER, vláda. A neboli to slová chvály. A prečo to hovorím? Stalo sa to, že transakčná daň sa stala tzv. čiernou labuťou, ktorá sa z nenazdajky zjavila a vyvolala zásadné zmeny aj v tých náladách. V tomto prípade už aj výraznejšie mení a bude meniť preferencie voličov vládnych strán. Keby Progresívne Slovensko bolo mentálne na úrovni SMER-u, tak by nemuselo robiť vôbec nič, lebo preferencie strán koalície by za týchto okolností klesali aj bez našej práce, u nás ale neplatí heslo, že čím horšie, tým lepšie.
33. schôdza NR SR - 8.deň - A. dopoludnia
Dátum: 2025-04-04
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

63. Ďakujem za slovo. Lucia, ja sa do bodky stotožňujem s tvojím názorom, prečo Robert Fico prišiel s týmto návrhom. Naozaj je to dymová clona a zároveň hračka, ktorá zamestná a otrávi mysle občanov. Ale zároveň rozumiem aj tomu, že pre konzervatívnu časť politikov ide o témy, ktoré nesú dlhodobo. Aj keď si myslím, že KDH by mala viac počúvať pána Mikloška, ktorý v relácii Pod lampou povedal, že teraz nie je čas na témy, ktoré deštruujú opozičné vzťahy . A táto taká naozaj je. Ale chcem ilustrovať tie názorové piruety sociálnych demokratov alebo tých, ktorí sa označujú za sociálnych demokratov. A skúsim to ilustrovať na návrhu povinného súladu vzdelávacích programov s ústavou. Ešte nedávno minister školstva, sociálny demokrat, vehementne tvrdil, že kým je on ministrom, tak do obsahu vzdelávania nikdy nebudú zasahovať politici, ale budú ho tvoriť odborníci. A po pár mesiacoch súhlasil s úpravou ústavy, podľa ktorej obsah vzdelávania musia byť, musí byť v súlade s ústavou, teda s tým, o čom rozhodli politici, a nie odborníci. A ešte jeden príklad. Minister školstva sa tiež v minulosti výrazne ohradil proti návrhu jedného z koaličných partnerov, ale aj časti opozície, zaviesť do školského zákona právo rodičov rozhodovať o tom, či sa ich deti zúčastnia vzdelávania na témy ľudskej intimity a sexuálneho správania. Tie sú súčasťou povinného obsahu vzdelávania dnes. A dnes minister tvrdí niečo iné a so zmenami a právom veta rodičov súhlasí. Aj toto je jeden zo symptómov našej doby, ktorý hovorí o... (Prerušenie vystúpenia časomerom.)
33. schôdza NR SR - 2.deň - B. popoludní
Dátum: 2025-03-26
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

6. Áno, ďakujem pekne za slovo. Ako sledujem vystúpenie mojich kolegov, tak potvrdzuje sa aj môj odhad, že zákon je nevydareným pokusom o naplnenie jednej z reforiem komponentu 12. A nie je to jediný problém, ktorý tento komponent má. V dôvodovej správe k zákonu sa uvádza, a to odcitujem, že: „Cieľom návrhu zákona je prispieť k zvýšeniu dostupnosti," a podčiarkujem: „kvalitnej psychologickej a psychoterapeutickej starostlivosti a aj to, že sa má zvýšiť odbornosť činností o duševné zdravie." A teraz to podstatné: „K odborným činnostiam v tejto oblasti patrí nepochybne aj kvalitná a moderná a štandardizovaná diagnostika." Súčasťou komponentu 12 bol aj reformný cieľ 3, ktorého zámerom bolo zabezpečenie komplexnej modernizácie štandardných diagnostických a terapeutických postupov. A určite sa pamätáte, nie je to tak dávno, parlament bol informovaný o tom, že tento reformný cieľ rušíme, lebo nie sme ho schopní naplniť. Tam bol čas na implementáciu navrhnutý do konca júna ´25. A nestalo sa. A je jedno, či toto má na svedomí táto vláda alebo tie bývalé, ale je to typický modus operandi, ktoré dlhé roky pozorujeme na Slovensku, a je to dôvod, prečo sa Slovenská republika nehýbe vpred. My vieme urobiť fantastické plány, fantastické predstavy a realizácia zlyháva. A ako je to v tomto prípade? Tak predložili sme nefunkčný, bezzubý zákon, nemáme odborný personál a nevieme ho získať a nemáme ani potrebnú batériu... (Prerušenie vystúpenia časomerom.)
22. schôdza NR SR - 9.deň - B. popoludni
Dátum: 2024-11-05
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

78. Ďakujem. Viete, toto nie je iba príbeh pána Huliaka a Lucie Plavákovej, toto je príbeh o slovenskej politike, vôbec nie sú zriedkavé prípady, kedy sú poslanci hnutia Progresívneho Slovensko označované za fanatikov, za pliagu, za rakovinu spoločnosti, za extrémistov. A výrok, ktorý smeroval na adresu pani Plavákovej, ja opakovať naozaj nebudem. Tieto výroky sú vlastné najmä poslancom koalície, resp. najhlasnejšie ju formulujú poslanci, ktorí boli súčasťou klubu SNS, tam patrí aj pán Huliak, a aj tým, ktorí ostali ešte v tom decimovanom klube a ktorí ešte resuscituje pán Muňko. A nie je to len o vlastnostiach pána Huliaka, ale v širšom kontexte aj o tom akú politiku reprezentuje a akú politiku tento parlament toleruje, o tom to je. Na prvý pohľad sa zdá, že ide o konflikt alebo názorový stred medzi konzervativizmom a liberalizmom, ale vôbec to tak nie. Ide o konflikt rôznorodého prístupu k politike, ide o to, či je v politike prípustné klamať, manipulovať, mačisticky a vulgárne sa správať, alebo preferujeme takú politiku, ktorá je zodpovedná, ktorá nerozdeľuje spoločnosť a rešpektuje všetky skupiny občanov vrátane menšín, jednoducho politiku, ktorá je predvídateľná a ktorá nepodlieha konaniu a vrtochom obskúrnych postáv, o tomto je tento príbeh, tento príbeh o slovenskej politike.
22. schôdza NR SR - 9.deň - A. dopoludnia
Dátum: 2024-11-05
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

37. Ďakujem za slovo. Viete, o tom, že Rudolf Huliak nie je muž jemných spôsobov, teda že nie je džentlmen, nepochybuje nikto a vedeli sme to skôr, než sa stal poslancom. A dalo by sa povedať, že je mužom z toho opačného spektra vlastností. Ale čo považujem za podstatné, je úplne zrejmé, že tento človek nemá intelektuálnu výbavu na to, aby rozoznal rozdiel medzi autentickým a originálnym výrokom a citáciou či parafrázovaním rozhodnutia Ústavného súdu. A už len tento intelektuálny hendikep ho diskvalifikuje pre plnenie úloh, ktoré predseda výboru má plniť. Na rozdiel od neho pani Plaváková sa k vecným témam vyjadruje vecne, bez emócií, odborne ako právnička. Nikoho neuráža, nedotýka sa ľudskej podstaty ani pána Huliaka, aj keď k tomu pán Huliak ponúka príležitostí viac ako dosť. A napriek tomu čelí hulvástvu Huliaka. Tomuto musíme zabrániť minimálne v tomto priestore. Ja to považujem za našu svätú povinnosť, aj keď nemáme žiadnu nádej, že zmeníme vnútorný svet pána Huliaka. Ale minimálne ho môžeme a dokonca si myslím, že musíme zbaviť tej reprezentatívnej funkcie, ktorú teraz plní. Ďakujem. (Potlesk.)
22. schôdza NR SR - 3.deň - A. dopoludnia
Dátum: 2024-10-24
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

26. Ja by som nechcela polemizovať s pani poslankyňou Remišovou, len by som pridala vysvetlenie k tej prvej časti jej príspevku. Keďže niečo tuším o tom, ako je táto oblasť, ktorá je dôsledkom konania alebo uplatnenia kompetencie hlavného školského inšpektora, upravená v zákone. Tento návrh, tá blokácia na tri roky v prípade odvolaného riaditeľa zúčastniť sa výberového konania je zmäkčením súčasného stavu. V § 3 ods. 1 zákona 596 sa jasne uvádza, že doposiaľ odvolaný riaditeľ nikdy nemal šancu vyhrať výberové konanie a stať sa riaditeľom. Takto tam upravené je. A toto je zmäkčenie. To je prvá poznámka. Druhá poznámka, nie je úplne pravda, že nie sú definované dôvody pre odvolanie riaditeľa. Sú, sú uvedené v §13 ods. 15,16,17, kde je napísané, čo sa považuje za závažné dôvody, na základe ktorých možno buď školu vyradiť zo siete, alebo odvolať riaditeľa. A pokiaľ ide o zabezpečenie materiálno-technických podmienok, je tam poznámka, že povinných materiálnych podmienok. To je to minimum, na základe ktorého možno dosiahnuť profil absolventa školy. A pokiaľ škola nie je schopná dosahovať alebo vyprofilovať svojho absolventa v zmysle požiadaviek, tak je vôbec otázka, či by mala existovať, nie že či by ju mal riadiť nejaký človek. Ďakujem pekne.
15. schôdza NR SR - 3.deň - B. popoludní
Dátum: 2024-06-13
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

114. Ďakujem pekne, pán predseda. Pani kolegyňa, nemám taký časový rozsah, aby som zareagoval na celé vaše vystúpenie, ale aspoň na tú časť, kde ste spomínali a kde ste tak kriticky hodnotili tú možnosť participácie silnejších samospráv práve na týchto krajinných plánoch, a ja si zas naopak myslím, že to je veľmi dobré. Možno vám to je také, také zvláštne, lebo vy pôsobíte najmä teda v Bratislave, v okolí hlavného mesta, to neberte nič v zlom, čo sa týka tých štruktúr v rámci Slovenska, tak tam teda vám ja môžem povedať z našich skúseností, od našich starostov, od našich štruktúr, že práve toto tie obce chcú a tie mestá sa chcú k tomu vyjadrovať. Veď sa to bude týkať v prvom rade ich, ich území, ich, ich okolia, to znamená, že ja toto považujem práve naopak za pozitívum toho zákona a myslím si, že aj kvôli tomuto by ste ho mohli podporiť, ale aj kvôli iným veciam, ktoré tam sú. Ďakujem pekne.
15. schôdza NR SR - 3.deň - B. popoludní
Dátum: 2024-06-13
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

77. Ďakujem pekne, pán predsedajúci. Pán kolega Krátky, vy ste sa vo svojom, vo svojej reči zamýšľali nad tým, že prečo toľko skrátených legislatívnych konaní. Nuž ten dôvod je veľmi jednoduchý. Tie si vyžiadal práve stav krajiny, v akom ste ju vy zanechali. Vaše tri vlády, alebo teda jedna, jedna vláda v nejakých troch obmenách, a vyžiadal si to stav tej krajiny naprieč všetkými rezortami. Nie je to len rezort pána Tarabu, o ktorom ja možno viem trošku viacej, keďže som v ňom pôsobil, v akom stave ho zanechal pán minister Budaj, ale týka sa to všetkých tých rezortov, kvôli ktorým boli skrátené legislatívne konania. Tak sa skúste zamyslieť, skúste sa možno pozrieť trošku, trošku naspäť na tie vaše, vaše tri roky vládnutia a potom vám možno aj tie skrátené legislatívne konania budú dávať zmysel. Ďakujem.
12. schôdza NR SR - 17.deň - B. popoludní
Dátum: 2024-05-22
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

56. Ďakujem pekne, pán predsedajúci. Pán poslanec Pročko, vy sa držíte jednej zásady, že keď budete hovoriť hlasno, budete kričať, tak budete mať aj pravdu, ale toto neplatí, takto to nie je. Znova ste zavádzali vo vašom vystúpení. Pán minister či už Taraba, alebo pán minister Takáč to na výbore absolútne jasne povedali. Ak hovoríte, že sa idú rúbať lesy, klamete. To neni ani zavádzanie, klamete, pretože lesných pozemkov sa tento zákon, resp. táto novela netýka. Klamete rovnako, resp. teda zavádzate, už si to nazvite ako chcete, keď hovoríte, že nebude mať nikto možnosť skontrolovať alebo sa vyjadriť. Štátna ochrana prírody predsa môže do 15 dní sa k tejto otázke vyjadriť. Je to v spoločnej správe. Teraz sme to o tom hlasovali, takže znova zavádzate. Takže ja len chcem povedať, že v tomto zákone, alebo tento zákon jasne podporuje našich slovenských poľnohospodárov. Vy sa vysmievate, keď hovoríte o paradajkách zo Španielska, z Maroka. Nuž ja chcem jesť tie slovenské paradajky. A keď to pomôže tým, tým pôdohospodárom vyčistiť tú pôdu a tie tisíce hektárov lesnej pôdy bez zbytočných komplikácií, tak ja budem za tento zákon veľmi rád hlasovať a odporúčam to všetkým kolegom. Ďakujem pekne.
12. schôdza NR SR - 15.deň - B. popoludní
Dátum: 2024-05-14
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

94. Ďakujem pekne, pán predsedajúci. Pán Hlina, ja som vás počúval naozaj veľmi pozorne a musím povedať, že máte skutočne dar reči aj prednesu, aj takého toho divadelného, divadelnej vložky do toho vášho prednesu. Ale zavádzate, naozaj zavádzate, pretože táto novela sa netýka lesných pozemkov, netýka sa parkov, mestskej zelene, ani pozemkov určených na zástavbu. Jasne vám to pán minister vysvetľoval na výbore pre životné prostredie, bol som tam, vypočuli ste ho a tak, či tak si to budete znova opakovať tieto vaše nezmysly. Pozrite sa na tie stovky tisíc hektárov, ktoré sú dnes zarastené burinou, sú zarastené náletovými drevinami, nemôžu ich tí poľnohospodári obhospodárovať a nám sem denne prúdia stovky kamiónov s potravinami zo zahraničia, španielské paradajky a neviem, aké marocké, marocké nezmysly. A vy tu idete, vy idete takýmto spôsobom nepodporiť poľnohospodárov slovenských, ktorí naozaj potrebujú na tej pôde hospodáriť a dorábať nám kvalitné slovenské potraviny. A na záver, nedá mi ale to vaše niekoľkokrát opakované, čo vám za to sľúbili, aký byt vám kto sľúbil? A tak aby som použil vaše slovo, je to od vás perfídne. Perfídne a nechutné. Ďakujem pekne.
12. schôdza NR SR - 15.deň - B. popoludní
Dátum: 2024-05-14
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

53. Ďakujem pekne, pán predsedajúci. Pani kolegyňa, možno len to, že nie ste v tejto problematike úplne doma vás ospravedlňuje, a to berte prosím slušne, ako to hovorím, vás ospravedlňuje, že ste v tom vašom vystúpení naozaj povedali veľmi veľa vecných, vecných nezmyslov. Ak sa teda tento, tento výraz dá použiť. Vy hovoríte o tom, že nehrozia škody. Na podľa mňa obrovské škody vznikajú už tým, že máme stovky hektárov úrodnej pôdy zanesené a zanešvárené náletovými drevinami. Vy ste sa vyjadrili, že by ich mohli, áno, spásať ovečky, nuž ale pani, pani kolegyňa už vás poučila, že ovce drevnaté porasty nespasú, ani keby ste s nimi neviem, čo urobili. Ovce pasú trávu, tak ako to teda všetci, všetci predpokladám vieme. Nám naozaj pribúdajú stovky hektárov náletových drevín namiesto pasienkov, ale aj namiesto ornej pôdy. Dovoľme tým poľnohospodárom starať sa o svoju pôdu. Slovensko je vo svojej podstate agrárna krajina a tí, ktorí sa o svoju pôdu chcú starať, zveľaďovať ju, tak im to dovoľme a neklaďme im prekážky komplikovanými legislatívnymi procesmi, povoľovacími procesmi, drahými, drahými poplatkami za výrub, výrub takejto dreviny, ktorá teda nepatrí do toho, do toho prostredia. Pomáhajme tomu Slovensku, pomáhajme ľuďom, ktorí na tom Slovensku žijú. Robme všetko pre to a nepolitikárčime. Ďakujem pekne.
13. schôdza NR SR - 1.deň - B. popoludní
Dátum: 2024-05-09
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

54. Ďakujem pekne, pán predsedajúci. No, podľa počtu kolegov z opozície a teda ich aktivity si myslím, že aj oni už si uvedomili, že týmto nepodareným odvolávaním pani ministerky vstúpili do, no, ako to slušne povedať, tam, kde nikto z nás vstúpiť nechce. K tomu dovrzanému plánu obnovy, ktorý nastavovala predchádzajúca vláda, ako si sa vyjadril, pán podpredseda vlády, by som možno len taký krátky citát presne spred dvoch rokov, kedy sa Igor Matovič vyjadril, že ho veľmi mrzí že ministerstvo zdravotníctva otáľa s realizáciou plánu obnovy v časti výstavby nových nemocníc aj rekonštrukcie. Citujem ho: „Pred rokom bol plán obnovy schválený, dodnes nie je nič realizované. Pripomína mi to veľmi podobný scenár, keď sme v septembri 2020 schválili na vláde materiál vo výške 575 mil. na oddlženie nemocníc," povedal vtedajší šéf rezortu financií, „a vykašľal sa na to, nič sa neurobilo a dodnes tieto zdravotnícke zariadenia nie sú oddlžené." Nuž, takto fungoval rezort za vedenia, vedenia ministrov z klubu alebo teda z hnutia OĽANO. Ďakujem pekne.
13. schôdza NR SR - 1.deň - B. popoludní
Dátum: 2024-05-09
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

18. Ďakujem pekne, pán predsedajúci. No, ako toto zhrnúť jedným slovom. Je to neskutočné. Kolegovia, je to naozaj, naozaj neskutočné, že vy máte tú odvahu postaviť sa sem pred toto plénum a rozprávať tu o dôvodoch na odvolanie pani ministerky Dolinkovej. Vy, za ktorých éry, pretože vy ste boli vo vedení ministerstva zdravotníctva za vlády OĽANO, keď bol minister pán poslanec Krajčí, vy ste boli, pán Stachura, štátny tajomník a pán kolega Dvořák bol, myslím, riaditeľ nejakej reformnej sekcie. No, to ministerstvo teda vyzeralo. Aj vaša stratifikácia nemocníc, kedy ste porušili pôrodnice v regiónoch, tu sa môžme primátorov spýtať, starostov, choďte sa tým ľuďom pozrieť do očí, choďte sa pozrieť tým ženám, kde mali rodiť tie ženy. Vy, čo ste robili personálne výmeny v rezorte, kde ste dali namiesto odborníčky, myslím, v Banskej Bystrici to bola profesorka Lapuníková, nejakého hutníka. Keď ste vymenili, keď ste vymenili, na Kramároch ste dali lesníka za riaditeľa fakultnej nemocnice. A v Poprade, kde, kde boli základnými, základnými rozhodovacími kritériami náboženská príslušnom k nejakej sekte a robili sa tam na takejto báze výberové konania, vy tu idete niečo vyčítať. Veď to je niečo neskutočné. Prosím, zamyslite sa nad sebou a vstúpte si v prvom rade do svojho svedomia, potom odvolávajte našu pani ministerku. Ďakujem. (Potlesk.)
12. schôdza NR SR - 13. deň - A. dopoludnia
Dátum: 2024-05-09
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

54. Ďakujem pekne, pán predsedajúci. Pán kolega Jakab, no to naozaj chce mať hrubú kožu na tvári, aby ste vy tejto vláde vyčítali rozvrat verejných financií, zadlžovanie krajiny, devastáciu krajiny. Vy, ktorí ste sa preslávili za tri roky vášho vládnutia tým, že ste túto krajinu zhumpľovali tak, ako žiadna iná vláda pred ňou v živote to nedokázala, a predpokladám, že žiadna iná to najbližších sto rokov ani nedokáže. Vy, ktorí, ktorí ste sa preslávili alebo ktorých predseda sa preslávil atómovkami, ktoré tú vládu nakoniec pochovali. A koniec koncov aj, už myslím si, že ani kolega Viskupič už vás nemohol počúvať a odišiel, odišiel zo sály, naozaj sa zamyslite nad sebou, a kým s takou bohorovnosťou idete kritizovať našu vládu, ktorá reálne robí opatrenia pre ľudí, a je to sociálna vláda, tak sa pozrite do vlastných, do vlastnej minulosti a na svoju vlastnú vládu. Ďakujem pekne.
12. schôdza NR SR - 12. deň - A. dopoludnia
Dátum: 2024-05-07
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

24. Ďakujem pekne, pán predsedajúci. Pani kolegyňa Remišová, no ja naozaj obdivujem tú vašu bohorovnosť, ako sa tu pred nás postavíte a kritizujete nás, našu vládu za to, čo my robíme, resp. nerobíme. Ľudská pamäť má takú jednu vlastnosť, v tomto prípade si myslím, že na škodu veci, že na tie zlé veci zabúda a snaží sa zachovať si v pamäti len tie dobré. No ja si naozaj za tých tri a pol roka vašej vlády neviem spomenúť na nič dobré. A nemali by sme ani na to zlé zabúdať. Mali by sme si to pripomínať, mali by sme si pripomínať tie desiatky tisíc mŕtvych, ktorí zbytočne zomreli na pandémiu covidu pre absolútne nezvládnutie manažovania, na tie miliardové škody, ktoré vznikali vo všetkých rezortoch a ktoré my dnes musíme naprávať a odstraňovať. A áno, možno nám to zaberá príliš veľa času, ale verte tomu, že aj tie veci, ktoré robíme pre ľudí, rozvojové, či už sociálne, alebo v rámci, v rámci pomoci samosprávam, ktoré vy ste nechali na holičkách, tak sa už v krátkej dobe ukážu ako, ako veľmi pozitívne. No a k tomu pexesu, to už ťažko aj možno sa vyjadrovať nejak, nejak vecne. To bolo niečo zverské a ja si myslím, že za to by ste sa mali ospravedlniť. Ja na to ospravedlnenie čakám už niekoľko rokov aj v kontexte toho, čo povedal pán Šuca o ľuďoch, ktorí na tom pexese boli, ktorých ste chladnokrvne vyškrtli a ktorí už dnes nie sú medzi nami. Takže, prosím, ak žiadate ospravedlnenie od predsedu vlády, myslím si, že vy ste prvá, ktorá by sa mala ospravedlniť. Ďakujem.
12. schôdza NR SR - 10. deň - A. dopoludnia
Dátum: 2024-05-02
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

34 Ďakujem pekne, pán predsedajúci. Janko Blcháč, hovoríš o odborníkoch, určite sú názory odborníkov pre nás všetkých dôležité pri našom rozhodovaní v tomto parlamente, aspoň teda za seba a za mojich kolegov to môžem určite povedať, ale ďaleko, alebo teda rovnako dôležitá je pre mňa aj tá osobná skúsenosť, ktorú vy poslanci, ktorí pôsobíte v regiónoch, máte, či už ty ako primátor Žiliny, alebo, alebo Roman Malatinec ako podpredseda BBSK, teda z územia a regiónu, kde tento problém je naozaj vypuklý. Čiže ja som veľmi rád aj za tieto vaše názory a určite aj tie vo veľkej miere ovplyvnia moje rozhodnutie. No a ešte taká poznámka tu zaznela na tvoju adresu a, alebo tak do pléna všeobecne, že kde sme boli pred pol rokom, pred rokom a prečo sme to neriešili. A hovoria to práve tí, ktorí teda asi zabudli, že práve v tej dobe tam bol ich minister, ktorý túto problematiku, ako som už niekoľkokrát povedal, absolútne neriešil a tú situáciu len zhoršoval tým vyhrocovaním konfliktov medzi ochranármi, lesníkmi, poľovníkmi, čo by mala byť, ako som teda už aj pred chvíľkou poznamenal, jedna skupina, ktorej by malo ísť o jeden spoločný cieľ: chrániť tú prírodu, ale ro-zum-ne, rozumne. Ďakujem pekne.
12. schôdza NR SR - 10. deň - A. dopoludnia
Dátum: 2024-05-02
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

8. Ďakujem pekne, pán predsedajúci. Ja som chcel poslanca Pročka len upozorniť, hovorí o tom, že zásahové tímy na medveďa hnedého zriadil minister Budaj, no tak tieto zásahové tímy fungujú minimálne od roku 2018, môžte si to spätne vyhľadať. Jediné, čo Budaj urobil, áno, nakúpil nejakú výstroj, ale tie tímy boli absolútne nefunkčné, boli dokonca ešte aj v rámci nich vnútorné rozpory, tak ako to bolo v rámci celej vašej vlády aj vládnej koalície. Tú úlohu, ktorú Budaj zohral v téme medveďa hnedého, to bola jedna negatívna úloha, kedy rozoštval, a vy v tom teda pokračujete, kedy rozoštval ochranárov a poľovníkov. A to je presne to, čo nemôžme robiť, my tieto dve skupiny záujmové, ktoré, ktorým ide o rovnakú vec, im ide o rovnakú vec, nemôžme stavať na barikády a stavať ich proti sebe. No a vlastne to, ako fungovala ŠOP-ka za minulého vedenia, za vášho ministra Budaja, kedy tiež sa utápala vo vnútorných rozbrojoch, kedy riešila všetko možné od zonácie národných parkov, pozemkov a neviem čo a práve vtedy aj sa zanedbala, zanedbala jej úloha, ktorú mohla zohrať, zohrať v rámci manažmentu veľkých šeliem, a teda aj medveďa hnedého.
12. schôdza NR SR - 7.deň - B. popoludní
Dátum: 2024-04-25
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

88. Ďakujem pekne, pán predsedajúci. Roman, ty si hrdý Podpoľanec a dobrý človek, ktorý so svojím regiónom naozaj, naozaj žije a pozná naozaj veľmi dobre jeho problémy. Presne si popísal to, čo v našich regiónoch, kde sa medveď vyskytuje, ľudia bežne prežívajú. Je dobré, že si tu spomenul aj jednotlivé konkrétne prípady jednotlivých bežných ľudí, ktorí v daných územiach žijú a ktoré teda tu aj zažili. Vysmievajú sa ti tu tí, ktorých nominant Budaj tento problém absolútne zanedbal, resp. naopak, v rámci témy medveďa hnedého zohral veľmi negatívnu úlohu, lebo svojím konaním, resp. skôr nekonaním a vyjadreniami absolútne rozoštval odbornú aj laickú verejnosť a polarizoval celú našu spoločnosť. Počas jeho vedenia, bola ŠOP-ka absolútne ochromená nepripravenou transformáciou, nemali čas na reálnu ochranu prírody a napríklad aj na riešenie problému veľkých šeliem, lebo sa zaoberali prioritne transformáciou, osamostatnením národných parkov, prevodmi pozemkov a majetkov, plus konfliktami s lesníkmi, a to jediné bolo to, čo ich v tej dobe zaujímalo, a vidíme,, kam to všetko dospelo. Preto oceňujem aj snahu pána ministra, tento problém reálne riešiť, a nielen imitovať riešenia, tak ako sa to bežne robilo za bývalého vedenia envirorezortu pod kuratelou OĽANO.